Zápisnica zo zasadnutia Obecného zastupiteľstva 
obce Zemianske Kostoľany dňa 09. 12. 2015
 
Prítomní: poslanci OZ, hlavný kontrolór obce a občania podľa prezenčnej listiny

Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania dňa 25. 11. 2015.
5.	Vyjadrenie k diskusným príspevkom predneseným občanmi na rokovaní dňa 25. 11. 2015.
6.	Rozpočet obce na rok 2016.
7.	Všeobecne záväzné nariadenie obce Zemianske Kostoľany č. 5/2015 o miestnych daniach a miestnom poplatku za komunálne odpady a drobné stavebné odpady.
8.	Všeobecne záväzné nariadenie obce Zemianske Kostoľany č. 6/2015 o financovaní originálnych kompetencií na úseku školstva.
9.	Spojená výročná správa za konsolidovaný celok obce Zemianske Kostoľany za rok 2014.
10.	Plán kontrolnej činnosti hlavného kontrolóra obce na rok 2016.
11.	Program rozvoja obce na programové obdobie 2015-2020.
12.	Pridelenie nájomného bytu.
13.	Prejednanie žiadostí.
14.	Diskusia.
15.	Návrh na uznesenie.
16.	Záver.

K bodu č. 1 -  Otvorenie.
Ing. Jana Školíková – privítala všetkých poslancov OZ,  prítomných  občanov obce o 17,10 hod , ospravedlnila z neúčasti na rokovaní  poslancov: Ing. Mareka Rolinca a Miroslava Semaníka a predniesla program OZ. 
OZ schvaľuje program rokovania podľa predloženého návrhu.

K bodu č.2 - Určenie zapisovateľa a overovateľov zápisnice.
Ing. Jana Školíková – za zapisovateľku určila Mgr. Eriku Matejovičovú, za overovateľov zápisnice Vladimíra Matejova a PaedDr. Ivanu Plachú.  

K bodu č.3 - Voľba návrhovej komisie.
Ing. Jana Školíková – do návrhovej komisie navrhla za predsedu Bc. Petra Hurtiša a za členov Mgr. Ivetu Meliškovú a Petra Rybára. 
OZ schvaľuje návrhovú komisiu podľa predloženého návrhu.

K bodu č.4 - Kontrola plnenia uznesenia z rokovania dňa 25.11.2015. 
Ing. Jana Školíková – skontrolovala plnenie uznesení zo zasadnutia dňa 25.11.2015
107/15 - program - splnené
108/15 - návrhová komisia pracovala v schválenom zložení
109/15 - uznesenie v plnení, odovzdané rozpočtárke, ktorá zapracováva zmeny
110/15 - splnené, odoslané na Okresnú prokuratúru v Prievidzi, OZ sa bude zaoberať novým VZN 
111/15, 112/15 - dôjde k plneniu dňa 11.12.2015 pri prevzatí auta, uznesenia spolu súvisia
113/15 - uznesenie splnené ako konštatujúce, schvaľujúce aj odporúčacie. Uznesenie zaslané na ďalšie spracovanie. 
114/15 - uznesenie z časti splnené, uzavretá nájomná zmluva, protokol o prevzatí bytu podpísaný ale prenajímateľka hneď v ten deň byt aj vrátila obci späť, nakoľko nesúhlasila s podmienkami. Byt bol ponúknutý ďalšej osobe v poradovníku, dnes na rokovaní prebehne návrh na schválenie.

K bodu č. 5 – Vyjadrenie k diskusným príspevkom predneseným občanmi na rokovaniach dňa 25.11.2015.
Ing. Jana Školíková - reagovala na prednesené príspevky, ktoré na minulom rokovaní predniesli:
→		p. Hurtiš - parkovanie vozidla – riešené dohovorom 
→	p. Školna - strom na cintoríne - starostka toho času vykonáva obhliadky a vytvára zoznam stromov na obecných pozemkoch. Hromadná žiadosť na výrub bude zaslaná obci do Kamenca pod Vtáčnikom.
Ing. Jana Školíková - vyzvala poslancov a občanov k diskusii. Bez pripomienok. 

K bodu  č. 6 - Rozpočet obce na rok 2016.
Ing. Jana Školíková – vyzvala predsedu finančnej komisie na prezentáciu návrhu rozpočtu na rok 2016 v prvej časti a v druhej hlavného kontrolóra k predneseniu stanoviska k návrhu viacročného rozpočtu obce na roky 2016-2018.
Peter Rybár – stručne predniesol občanom návrh, ktorý predkladá finančná komisia v spolupráci s poslancami, členmi komisií. Uviedol prioritné body rozpočtu v príjmovej aj výdavkovej časti rozpočtu, ktorý vzišiel ako vyrovnaný. Pripomienky poslancov sú zapracované, dokument je pripravený na schválenie a je prílohou tejto zápisnice.
Ing. Bronislav Bajgar – sumy v rozpočte v niektorých položkách sú uvedené ako maximálne možné, aby bola istá rezerva do budúcna. Mimorozpočtové a  rezervné fondy sa nezapájajú, v prípade potreby existuje rezerva v mimoriadnych situáciách. Rozpočet je vyrovnaný, ale s rezervou.
Ing. Jozef Krett – hlavný kontrolór predniesol stanovisko k predloženému viacročnému rozpočtu. Vyjadril sa k správnemu legislatívnemu postupu zo strany obce. Stručne odprezentoval svoje postrehy, súlad so zákonom a splnenie noriem. Oznámil, že predkladaný rozpočet je zostavený v súlade s nariadeniami, je viacročný, bol vyvesený 15 dní na úradnej tabuli, je v súlade s opatreniami Ministerstva financií SR. Uviedol, že vzhľadom na predchádzajúce výsledky hospodárenia je obec v dobrom ekonomickom stave, prebytkový a odporúča OZ rozpočet schváliť. 
Ing. Jana Školíková – je si vedomá nevyhnutnej rekonštrukcie chodníkov a komunikácií, ktoré neboli zaradené do rozpočtu na tento rok, ale s očakávanou realizáciu kanalizácie v obci, je efektívnejšie počkať s opravou miestnych komunikácií. 
 
K bodu č. 7 - Všeobecne záväzné nariadenie obce Zemianske Kostoľany č. 5/2015 o miestnych daniach a miestnom poplatku za komunálne odpady a drobné stavebné odpady.
Ing. Jana Školíková – oboznámila prítomných s problematikou prijatia nového VZN č.5/2015 o miestnych daniach a miestnom poplatku za komunálne odpady a drobné stavebné odpady. Dokument obsahuje len minimálne zmeny, ktoré legislatívne musí toto nariadenie obsiahnuť. Do roku 2024 sa každoročne bude postupne v priebehu rokov zvyšovať sadzba dane zo stavieb o 0,021 €/m², aby bol vyrovnaný rozdiel 10-násobku medzi daňami zo stavieb pre fyzické osoby a daňami zo stavieb pre právnické osoby, čo obciam ukladá zákon. K zmenám dôjde aj pri trvalom parkovaní vozidla; daň sa bude vyrubovať už pri 30 po sebe nasledujúcich dňoch, pričom sadzba je nezmenená 0,16 €/m²/deň. Zmeny sa dotkli aj dani z ubytovania, ktorá sa zvyšuje podľa priemeru z okolitých obcí na 0,30 €/deň. Daň z predajných a výherných automatov je rozdelená sadzba dane podľa toho, či ponúka automat cigarety a alkohol. Legislatívnou novinkou je daň za drobný stavebný odpad, kde poplatok za vyprodukovaný odpad je daný sadzbou 0,054 €/kg. Návrh VZN č.5/2015 bol v zmysle zákona zverejnený po dobu 15 dní na úradnej tabuli obce a webovej stránke, je pripravený na schválenie a je prílohou tejto zápisnice.
Ing. Jana Školíková - vyzvala poslancov a občanov k diskusii. Bez pripomienok. 

K bodu č. 8 – Všeobecne záväzné nariadenie obce Zemianske Kostoľany č.6/2015 o financovaní originálnych kompetencií na úseku školstva.
Ing. Jana Školíková – vyzvala člena finančnej komisie Ing. Bajgara na prednesenie návrhu. 
Ing. Bronislav Bajgar – stručne oboznámil prítomných, že navrhované Všeobecne záväzné nariadenie obce Zemianske Kostoľany č. 6/2015 o financovaní originálnych kompetencií na úseku školstva sa týka materskej školy, družiny v ZŠ, jedálne v ZŠ, CVČ a centra pedagogického poradenstva. Tieto prostriedky sú obci poskytované zo štátu, prechádzajú cez obecný rozpočet a obec ich ďalej poskytuje jednotlivým školským zariadeniam. Poslanci boli oboznámení s predkladaným VZN č.6/2015 v dostatočnom predstihu, dokument je pripravený na schválenie a je prílohou tejto zápisnice.

K bodu č. 9 - Spojená výročná správa za konsolidovaný celok obce Zemianske Kostoľany za rok 2014.
Ing. Jana Školíková – stručne zhrnula obsah výročnej správy, ktorá obsahuje informácie o obci. Túto správu berie OZ len na vedomie a neschvaľuje sa. Poslanci mali možnosť oboznámiť sa so správou v dostatočnom predstihu. K správe sa vyjadrila aj audítorka, jej stanovisko a správa je prílohou tejto zápisnice. 
Ing. Jana Školíková - vyzvala poslancov a občanov k diskusii. Bez pripomienok. 

K bodu č. 10 - Plán kontrolnej činnosti hlavného kontrolóra obce na rok 2016.
Ing. Jana Školíková – dala slovo hlavnému kontrolórovi obce. 
Ing. Jozef Krett – stručne prečítal body plánu kontrolnej činnosti, ktorý bol zverejnený po dobu 15 dní na úradnej tabuli a zároveň je prílohou tejto zápisnice.  

K bodu č. 11 - Program rozvoja obce na programové obdobie 2015-2020.
Ing. Jana Školíková – stručne objasnila program rozvoja obce, kde obec ako územný celok vymedzený podľa klasifikácie štatistických územných jednotiek je v zmysle zákona č.539/2008 Z.z. o podpore regionálneho rozvoja subjektom povinným vypracovať PRO. PRO obce Zemianske Kostoľany je strednodobý dokument, ktorý určuje víziu rozvoja obce, prioritné rozvojové oblasti a strategické ciele ich naplnenia. PRO je otvoreným dokumentom, ktorý bude pravidelne ročne vyhodnocovaný a aktualizovaný na zasadnutiach obecného zastupiteľstva. Je to obsiahly dokument, ktorý pozostáva z 5 častí: analytickej, strategickej, programovej, realizačnej a finančnej. PRO po schválení bude prístupný na webovej stránke obce. 
K bodu č. 12 - Pridelenie nájomného bytu.
Ing. Jana Školíková – vyzvala predsedníčku komisie sociálnych vecí a bytovej politiky k predneseniu návrhov na pridelenie uvoľneného nájomného bytu.
Mgr. Iveta Melišková – ozrejmila, že aj keď bola uzavretá nájomná zmluva, protokol o prevzatí bytu podpísaný,  prenajímateľke bola vrátená záloha, z dôvodu odmietnutia bytu hneď v ten deň, nesúhlasila s podmienkami. Byt bol ponúknutý ďalšej osobe v poradovníku. I napriek presahujúcemu príjmu je možné prideliť tento byt podľa VZN č. 11/2011 na dobu jedného roka. Komisia preverila všetky doručené doklady a  navrhuje zastupiteľstvu schváliť pridelenie nájomného bytu č. 14 v bytovke na ulici Kpt. Weinholda, súpisné číslo 683, orientačné číslo 53  Emílii Dudášovej, bytom Nováky, M. R. Štefánika 1621/11A na obdobie 1 roka.

K bodu č. 13 - Prejednanie žiadostí.
Ing. Jana Školíková – vyzvala predsedov komisií k predneseniu žiadostí.
Komisia ekológie, životného prostredia, ochrany verejného poriadku a bezpečnosti – Bc. Peter Hurtiš – riešili len nesprávne parkovanie vozidla, riešené dohovorom.
Komisia stavebná a územného rozvoja obce – predseda Vladimír Matejov – bez žiadostí. 
Komisia finančná – predseda Peter Rybár – bez žiadostí.
Komisia kultúry, športu a vzdelávania – predseda PaedDr. Ivana Plachá - bez žiadostí.
Komisia sociálnych vecí a bytovej politiky – predseda Mgr. Iveta Melišková – komisia navrhuje poskytnúť vianočnú výpomoc v hodnote 50,00 €/dieťa na nákup potravín a drogistického tovaru pre 7 detí, ktoré to potrebujú. Zoznam detí vzišiel z prieskumu komisie v spolupráci s ÚPSVaR. 
Ing. Jana Školíková - doplnila jednu žiadosť, ktorou oboznámila prítomných o doručenom oznámení  Ministerstva pôdohospodárstva a rozvoja vidieka SR o možnosti prefinancovania časti dotácie formou refundácie v roku 2016, pričom sa nebudú meniť celkové príjmy a výdavky rozpočtu obce. Tento krok je podmienený dodatkom k NFP č. 2, ktorý toho času nie je účinný, bol doručený len dnes a faktúry interiérového vybavenia budú môcť byť uhradené z vlastných prostriedkov s následnou refundáciou v roku 2016. Kontrolou neboli zistené žiadne porušenia zo strany obce, žiadosť o platbu všetkých týchto faktúr bola podaná na ministerstvo v termíne do 31. 10. 2015, keďže však ministerstvo nezabezpečilo spracovanie dodatku č. 2 a jeho účinnosť, odsunulo časť platieb až po termíne 31. 10. 2015, kedy je možné zabezpečiť financovanie už len formou refundácie. Navrhuje schváliť uznesenie na poverenie starostky k úprave rozpočtu.

K bodu č. 14 – Diskusia.
Ing.  Jana Školíková – otvorila diskusiu pre poslancov. Bez diskusie. 
T. Školna – spýtal sa, prečo na výrub stromu musí dať rozhodnutie obec Kamenec pod Vtáčnikom. 
Ing.  Jana Školíková – v mesiaci september minulého roka došlo k zmene zákona, podľa ktorého obec sama sebe už nesmieme vydať rozhodnutie na výrub a bola nám na vykonanie tejto kompetencie určená ako správny orgán obec Kamenec pod Vtáčnikom oznámením Okresného úradu v Prievidzi, odboru životného prostredia.
J.Preťo – spýtal sa na efektivitu realizácie  a úsporu verejného osvetlenia a či sa začalo s prácami, keď nikoho nevidel ešte, a či to nie sú vyhodené peniaze.
Ing.  Jana Školíková – už v projekte a žiadosti o nenávratné finančné prostriedky bola povinnou prílohou svetelno - technická štúdia, ktorej výsledkom bolo deklarovanie úspor, bez takýchto výsledkov by nebola poskytnutá ani dotácia, reálna úspora sa ukáže postupne, plánuje sa zahustenie osvetlenia, dodala, že na jednotlivých uliciach sa začalo s prípravnými prácami. 
Bc. Peter Hurtiš – dodal, že ťažko odhadnúť úsporu vopred a máme len 5 % spoluúčasť na investícii, nie sú to vyhodené peniaze ale príležitosť obnovy.
S. Plachý – spýtal sa, či obec eviduje pohľadávky a sú zahrnuté v rozpočte a ako sa bude platiť za robný stavebný odpad podľa navrhovaného VZN
Ing. Jana Školíková	- za drobný stavebný odpad bude platiť len ten, kto odpad vyprodukuje na základe vážneho lístka od vývozcu odpadu do 15 dní nasledujúceho mesiaca.
-	obec eviduje v účtovnej evidencii pohľadávky za neuhradené faktúry od odberateľov, za nájomné, za miestne dane a poplatky, ako aj za kaštieľ
Ing. Bronislav Bajgar – v účtovnej evidencii sú vedené pohľadávky a prehľad je spracovaný každoročne v záverečnom účte obce.
Ing. Jana Školíková – ukončila diskusiu a poďakovala za diskusné príspevky.

K bodu č. 15 - Návrh na uznesenie.
Bc. Peter Hurtiš – predseda návrhovej komisie predniesol návrhy na uznesenia: 
115/15 Obecné zastupiteľstvo schvaľuje – program rokovania obecného zastupiteľstva podľa predneseného programu.
116/15 Obecné zastupiteľstvo volí – návrhovú komisiu v zložení : predseda Bc. Peter Hurtiš, členovia Mgr. Iveta Melišková, Peter Rybár. 
117/15 Obecné zastupiteľstvo schvaľuje – rozpočet obce na rok 2016. 
118/15 Obecné zastupiteľstvo schvaľuje – Všeobecne záväzné nariadenie obce Zemianske Kostoľany č. 5/2015 o miestnych daniach a miestnom poplatku za komunálne odpady a drobné stavebné odpady.
119/15 Obecné zastupiteľstvo schvaľuje – Všeobecne záväzné nariadenie obce Zemianske Kostoľany č. 6/2015 o financovaní originálnych kompetencií na úseku školstva.
120/15 Obecné zastupiteľstvo schvaľuje – plán kontrolnej činnosti hlavného kontrolóra obce na I. polrok 2016.  
121/15 Obecné zastupiteľstvo schvaľuje – Program rozvoja obce Zemianske Kostoľany na programové obdobie 2015-2020 v zmysle zákona 539/2008 Z.z. o podpore regionálneho rozvoja v znení zákona č. 309/2014 Z.z., ktorým sa mení a dopĺňa zákon č. 539/2008 Z.z. o podpore regionálneho rozvoja. 
122/15 Obecné zastupiteľstvo schvaľuje – pridelenie nájomného bytu č. 14 v bytovke na ulici Kpt. Weinholda, súpisné číslo 683, orientačné číslo 53  Emílii Dudášovej, bytom Nováky, M. R. Štefánika 1621/11A na obdobie 1 roka. 
123/15 Obecné zastupiteľstvo poveruje starostku obce  - k úprave rozpočtu na rok 2015, na základe oznámenia Ministerstva pôdohospodárstva a rozvoja vidieka SR o prefinancovaní časti dotácie formou refundácie v roku 2016, pričom sa nebudú meniť celkové príjmy a výdavky rozpočtu obce. 

Obecné zastupiteľstvo berie na vedomie –
-	Kontrolu plnenia uznesení z rokovania obecného zastupiteľstva zo dňa 25. 11. 2015,
-	Vyjadrenia k diskusným príspevkom predneseným na rokovaní obecného zastupiteľstva dňa 25. 11. 2015,
-	Návrh rozpočtu obce na roky 2017 a 2018,
-	Stanovisko hlavného kontrolóra obce k návrhu viacročného rozpočtu obce Zemianske Kostoľany na roky 2016-2018, 
-	Spojenú výročnú správu za konsolidovaný celok obce Zemianske Kostoľany za rok 2014,
-	Informácie o doručených a vybavených žiadostiach komisiami obecného zastupiteľstva,
-	Diskusné príspevky poslancov, hlavného kontrolóra obce a občanov.

K bodu č. 16 - Záver. 
Ing. Jana Školíková – po vyčerpaní všetkých bodov zasadnutia OZ poďakovala všetkým prítomným za účasť, pozornosť a trpezlivosť a za diskusné príspevky. Poďakovala za podporu počas celého roka 2015 tak zo strany poslancov, ako aj občanov, keďže dnešné OZ bolo posledné v roku 2015. Všetkým zaželala  príjemný zvyšok dňa, pokojné vianočné sviatky a veľa zdravia a energie v novom roku 2016. Odovzdala pozdrav od Mgr. Smidu – riaditeľa ZŠ v Z. Kostoľanoch, ktorý ďakuje za prejavenú dôveru a spoluprácu. 

Záver : 18,20 hod.

Overovatelia zápisnice: 
Vladimír Matejov			........................................

PaedDr. Ivana Plachá			........................................

Zapísala:
Mgr. Erika Matejovičová            ........................................

V Zemianskych Kostoľanoch
Dňa: 11.12.2015                                                                                                      
Ing. Jana Školíková
                                                                                                             starostka obce